Šopinas
Šopinas (port. Rio Chopim) – upė Brazilijoje, Paranos valstijoje; kairysis Igvasu intakas (Paranos baseinas). Prasideda Takvara Verdės kalnagūbryje, ~1200 m aukštyje, Santa Katarinos valstijos pasienyje, Vida Silvestre dos Kampos de Palmaso draustinyje. Teka į šiaurės vakarus Brazilijos plokščiakalniu. Įteka į Igvasu ties Fos do Šopino gyvenviete. Didžiausi intakai – Vitorinas, Santana (kairieji). Upės vaga slenkstėta, yra krioklių. Įrengtos kelios hidroelektrinės. Miestas prie Šopino – Itapežara d'Oestė. Upės pavadinimas kilęs nuo vietinės paukščių rūšies – žvilgančiojo karviaganio (Molothrus bonariensis) portugališko pavadinimo chopim.